秋獵孟諸夜歸置酒單父東樓觀妓
作者：李白
朝代：唐

paragraphs: 傾暉速短炬，走海無停川。
冀餐圓丘草，欲以還頹年。
此事不可得，微生若浮煙。
駿發跨名駒，雕弓控鳴弦。
鷹豪魯草白，狐兔多肥鮮。
邀遮相馳逐，遂出城東田。
一掃四野空，喧呼鞍馬前。
歸來獻所獲，炮炙宜霜天。
出舞兩美人，飄颻若雲仙。
留歡不知疲，清曉方來旋。